b'\n_START_ARTICLE_\nFriedrich Adolf Trendelenburg\n_START_PARAGRAPH_\nFriedrich Adolf Trendelenburg (30. marraskuuta 1802 Eutin \xe2\x80\x93 24. tammikuuta 1872 Berliini) oli saksalainen filosofi ja filologi. H\xc3\xa4nen filosofiaansa voi kuvata nykyaikaistetuksi aristotelismiksi.\n_START_SECTION_\nEl\xc3\xa4m\xc3\xa4\n_START_PARAGRAPH_\nTrendelenburg syntyi Eutinissa l\xc3\xa4hell\xc3\xa4 Lyypekki\xc3\xa4. H\xc3\xa4n opiskeli Kielin, Leipzigin ja Berliinin yliopistoissa. H\xc3\xa4n kiinnostui ennen kaikkea Platonin ja Aristoteleen opiskelusta, ja h\xc3\xa4nen v\xc3\xa4it\xc3\xb6skirjansa Platonis de ideis et numeris doctrina ex Aristotele illustrate vuonna 1826 oli pyrkimys hahmottaa Aristoteleen kritiikin kautta t\xc3\xa4sm\xc3\xa4llisempi kuva Platonin filosofiasta._NEWLINE_Trendelenburg kielt\xc3\xa4ytyi klassisten aineiden oppituolista Kieliss\xc3\xa4, ja ryhtyi sen sijaan yksityisopettajaksi. H\xc3\xa4n toimi t\xc3\xa4ss\xc3\xa4 toimessa seitsem\xc3\xa4n vuotta (1826\xe2\x80\x931833), ja valmisteli vapaa-aikanaan kriittist\xc3\xa4 editiota Aristoteleen teoksesta Sielusta (1833). Vuonna 1833 Trendelenburg nimitettiin Berliinin yliopiston ylim\xc3\xa4\xc3\xa4r\xc3\xa4iseksi professoriksi, ja nelj\xc3\xa4 vuotta my\xc3\xb6hemmin tavalliseksi professoriksi._NEWLINE_Vuonna 1865 Trendelenburg joutui kiistaan Kuno Fischerin kanssa koskien Kantin Puhtaan j\xc3\xa4rjen kritiikin transsendentaalisen estetiikan tulkintoja. Trendelenburg hy\xc3\xb6kk\xc3\xa4si Fischerin tulkintoja vastaan teoksessaan Kuno Fischer und sein Kant (1869), ja sai t\xc3\xa4lt\xc3\xa4 vastauksen teoksessa Anti-Trendelenburg (1870)._NEWLINE_Trendelenburg kuoli 71-vuotiaana. H\xc3\xa4nen poikansa Friedrich Trendelenburg oli merkitt\xc3\xa4v\xc3\xa4 kirurgi, jonka mukaan on nimetty useita l\xc3\xa4\xc3\xa4ketieteellisi\xc3\xa4 menetelmi\xc3\xa4 ja muita termej\xc3\xa4.'